Lugvaartgemeenskap rou oor vier se doodRoy Coates was een van die vier slagoffers wat in die voorval gesterf het. (Foto: Facebook) Tientalle boodskappe van medelye uit die lugvaartgemeenskap het ingestroom nadat vier mense dood is toe twee vliegtuie Maandag in Gauteng in die lug teen mekaar gebots het. Die twee Cessna’s, elk met ŉ vlieënier en instrukteur aan boord, het in die omgewing van Grasmere gebots. Die vlieëniers was glo besig met nagvlugopleiding. Ian Stevens het die dood van twee van sy bemanningslede namens die Central Flying Academy (CFASA) in ŉ verklaring bevestig. Volgens Stevens sou berading Woensdag aan enige van die vliegskool se studente, werkers of vriende van die slagoffers gegee word. “Ons vra dat die privaatheid van die familie en vriende [van die oorledenes] in hierdie uiters moeilike tyd gerespekteer word. Die Burgerlugvaartowerheid (BLO) is besig met die ondersoek en meer inligting sal bekend gemaak word sodra dit beskikbaar is,” het Stevens gesê. Stanton Lee Murray. (Foto: Facebook) Twee van die slagoffers is intussen geïdentifiseer as Roy Coates en Stanton Lee Murray. “Ek kan nie regtig glo jy is weg nie… Vlieg hoog, spesiale vriend,” het Erin de Kock op Facebook vir Coates, verbonde aan CFASA, geskryf. “Daar is nie woorde vir hierdie skoknuus nie. ŉ Pragtige siel wat te gou weggeneem is,” het Wendy Clayphan aan Stanton se familie geskryf. Kabelo Ledwaba, woordvoerder van die BLO, het Woensdag gesê ŉ voorlopige ondersoekverslag sal eers na minstens 30 dae beskikbaar gestel word.